text: Chi puet on bien aprendre et escouter
   Ke esposailles font forment a amer:
   Ke a se mére ne vout li cartre aler
   Ne sor sen pére caoir ne ariester,
   Mais sor l’espose le fist Dius ariester,
   Ke cascuns hon doit se femme honorer,
   Aussi les dames lor signor bien warder;
   Et ki ne l' fait trés bien se puet fier
   Dedens infier l’eu estovra aler
   Od les diables tot de fi convierser.
   PageV01P313
   Or fut li cartre sor l’espose ariestée,
   A l’apostole en est a tote alée:
   "Sire," dist ele, "jou sui mout eswarée."
   "Biele," dist il, "a bien fussiés vos née.
   Toie est li cartre, Jesus le t’a donée
   Et li cors sains ki le t'a presentée.
   Or le fai lire, car a toi est alée:
   Cui ke toi plait doit iestre délivrée."
   Ele eswarda les clers de le contrée:
   Un cardonal a le cartre livrée
   Ki tos jors ot sainte vie menée.
   Chis list le cartre et chil l’ont escoutée:
   D'ichele gemme ke iluec ont trovée
   Lor a le non et le vie contée,
   Et le sien pére et se mére nomée
   Et le puchiele ke il out esposée;
   Et le moitiet de l’aniel ont trovée
   Ens en le cartre tres bien envolepée,
   Dont le moitiet li ot recomandée;
   On li demande, ele l’a aportée;
   L’une part a a l’autre rajostée.
   Et nostre sire l’a tres bien rasoudée.
   Iluekes ot tante vois escriée,
   Et tante barbe desacie et tirée:
   Ains puis ke Rome fut premiers estorée
   N’i ot, jou cuit, si grant dolor menée.
   Kant ses ciers pére ot le brief et entent
   Ke ch'est ses fius ki la gist si forment,
   Si grant duel a a poi d’ire ne fent:
   "Fius Alexis, hui me fais si dolent!
   Ke ja mais n’ierc un sol jor sans torment."
  